**PODUZETNICI HRVATSKE U 2019. GODINI OSTVARILI 31,3 MILIJARDE KUNA NETO DOBITI**

Poduzetnici Hrvatske, obveznici poreza na dobit, njih 136.260 (bez banaka, osiguravajućih društava i dr. financijskih institucija), u 2019. godini imali su 969.776 zaposlenih (prema satima rada).

Ostvareni su ukupni prihodi u iznosu od 796,1 milijarda kuna i ukupni rashodi u iznosu od 756,5 milijardi kuna. U odnosu na 2018. godinu, ukupni prihodi veći su za 10,4%, a ukupni rashodi za 10,8%. Na stranim tržištima svoje proizvode i usluge plasiralo je 20.409 poduzetnika (15,0%), s tim da je od ukupnoga prihoda 151,5 milijardi ostvareno prodajom robe na inozemnom tržištu, što je rast izvoza od 5,6% u usporedbi s 2018. godinom. U istom razdoblju kupljeno je robe u vrijednosti od 137,8 milijardi kuna te je trgovinski suficit iznosio 13,7 milijardi kuna. Dobit razdoblja, u iznosu od 48,9 milijardi kuna, ostvarilo je 90.955 poduzetnika (66,8%), dok je gubitak razdoblja od 17,6 milijardi kuna iskazalo 45.305 poduzetnika (33,2%). U odnosu na 2018. godinu, poduzetnici su ostvarili 5,9% veću dobit razdoblja uz istovremeno povećanje gubitka razdoblja za 16,5%. To je rezultiralo ostvarenjem konsolidiranog financijskog rezultata – neto dobiti od 31,3 milijarde kuna, što je za 0,7% više u odnosu na 2018. godinu (31,1 milijarda kuna).

U novu dugotrajnu imovinu u 2019. godini investiralo je 13.067 poduzetnika (9,6%) i to 27,5 milijardi kuna, što je povećanje od 17,2% u odnosu na prethodno poslovno razdoblje. Prosječna mjesečna obračunata neto plaća zaposlenih kod poduzetnika u 2019. godini iznosila je 5.815 kuna, što je 4,2% više u odnosu na 2018. godinu (5.582 kune).

**Tablica 1. Financijski rezultati poslovanja 136.260 poduzetnika RH u 2019. i usporedba s 2018. godinom**

*(iznosi u tisućama kuna, plaće u kunama)*

|  |  |  |  |
| --- | --- | --- | --- |
| **Opis** | **2018.** | **2019.[[1]](#footnote-1)** | **Indeks 2019./2018.** |
| Broj zaposlenih | 911.736 | 969.776 | 106,4 |
| Ukupni prihodi | 721.118.732 | 796.126.335 | 110,4 |
| Ukupni rashodi | 682.737.441 | 756.495.954 | 110,8 |
| Dobit prije oporezivanja | 53.515.331 | 57.232.068 | 106,9 |
| Gubitak prije oporezivanja | 15.134.039 | 17.601.686 | 116,3 |
| Porez na dobit | 7.308.894 | 8.349.049 | 114,2 |
| Dobit razdoblja | 46.166.284 | 48.872.344 | 105,9 |
| Gubitak razdoblja | 15.093.886 | 17.591.012 | 116,5 |
| **Konsolidirani financijski rezultat (dobit ili gubitak razdoblja)** | **31.072.397** | **31.281.333** | **100,7** |
| Izvoz | 143.447.877 | 151.455.118 | 105,6 |
| Uvoz | 128.539.396 | 137.793.448 | 107,2 |
| Trgovinski saldo (izvoz minus uvoz) | 14.908.481 | 13.661.670 | 91,6 |
| Bruto investicije samo u novu dugotrajnu imovinu | 23.481.990 | 27.528.822 | 117,2 |
| Prosječne mjesečne neto plaće po zaposlenom | 5.582 | 5.815 | 104,2 |

*Izvor podataka: Financijska agencija, Registar godišnjih financijskih izvještaja*

I dalje je najviše poduzetnika u trgovini (28.814) koji su ostvarili i najveći ukupan prihod (275,6 milijardi kuna), dok je kod poduzetnika u prerađivačkoj industriji najviše zaposlenih (240.081), 2,7% više nego 2018. godine.

Promatrano po veličini poduzetnika, najviše je mikro poduzetnika 122.403 (udio 89,8%), malih je 11.962 (udio 8,8%), srednjih 1.525 (udio 1,1%), a velikih 370 (udio 0,3%). Mikro skupina poduzetnika 2019. godinu zaključila je s neto gubitkom od 152,5 milijuna kuna, dok su preostale tri skupine iskazale dobit. Neto dobit malih poduzetnika iznosila je 8,6 milijardi kuna, srednji poduzetnici ostvarili su 7,1 milijardu kuna, a veliki poduzetnici 15,7 milijardi kuna.

Promatrano po županijama i dalje dominiraju poduzetnici sa sjedištem u županiji Grad Zagreb u kojoj sjedište ima njih 45.608, što je 33,5% od ukupnog broja poduzetnika. Ukupni prihodi najviše su rasli na razini Šibensko-kninske (21,3%), a neto dobit na razini Primorsko-goranske županije (75,5%), dok je broj zaposlenih najviše rastao u Vukovarsko-srijemskoj županiji (12,9%).

Najveći prihod u 2019. godini ostvarilo je veliko društvo u mješovitom vlasništvu, INA d.d., u iznosu od 21,6 milijardi kuna, dok je HEP d.d. ostvario najveću dobit razdoblja u iznosu od 1,1 milijardu kuna.

1. U statističku obradu podataka nisu uključeni podaci 47 društava bivše Agrokor grupe d.d. koja su na dan 31.3.2019. godine izvršila prijenos gospodarske cjeline na novoosnovana društva Fortenova grupe d.d. Navedeno je utjecalo na porast određenih kategorija iskazanih u GFI-u za 2019. g. iz razloga što nisu obuhvaćeni rezultati spomenutih društava ostvareni u prethodnoj godini (2018. g. – kolona prethodnoga razdoblja GFI-a za 2019. g.). [↑](#footnote-ref-1)